**ΠΡΟΣ ΤΟΥΣ ΣΥΝΑΔΕΛΦΟΥΣ ΕΡΓΑΣΤΗΡΙΑΚΟΥΣ ΙΑΤΡΟΥΣ**

﻿

Αξιότιμοι συνάδελφοι,

Σας αποστέλλουμε το παρακάτω μήνυμα της Πανελλήνιας  Ομοσπονδίας Εργαστηριακών Ιατρών. Λόγω της σημαντικότητας του περιεχομένου, παρακαλούμε θερμά για την προώθησή του στα μέλη – εργαστηριακούς γιατρούς της περιοχής σας.

**Aγαπητοί συνάδελφοι,**

Βρισκόμαστε μπροστά στο τέλος μιας μακράς πορείας ανοχής και σιωπής.  Είναι η ύστατη προσπάθεια αφύπνισης όλων μας.  
  
Εδώ και δεκατρία χρόνια, επιλέξαμε την υπομονή, την αναμονή, την ελπίδα ότι η αδικία θα διορθωθεί.  
Δε διορθώθηκε ποτέ. Αντίθετα, έγινε κανόνας.  
Ήρθε η ώρα να κάνουμε αυτό που δεν πράξαμε τόσα χρόνια:  
να αντιδράσουμε, να δηλώσουμε τη θέλησή μας για δικαιοσύνη.  
Το δίκαιο είναι απλό: να πληρωνόμαστε για την εργασία μας — τίποτε περισσότερο, τίποτε λιγότερο.  
  
Να το κάνουμε για τα χρόνια που σπουδάσαμε,  
για τους γονείς που μας στήριξαν και μας πίστεψαν,  
για τα παιδιά μας που άδικα καταχρεώσαμε για να συνεχίσουμε να υπηρετούμε ένα σύστημα που μας ξεζουμίζει.  
Να το κάνουμε για τους συναδέλφους που αρρωσταίνουν βαριά και δεν μπορούν ούτε το ιατρείο τους να κλείσουν, γιατί το κράτος τους κρατά δεμένους με χρέη που δε δημιούργησαν.  
  
Δεν έχουμε πια τίποτα να χάσουμε — μόνο την αξιοπρέπειά μας αν συνεχίσουμε να σιωπούμε.  
**Τώρα είναι η στιγμή να σταθούμε όρθιοι, ενωμένοι, αποφασισμένοι.  
Να δείξουμε ότι δεν είμαστε απλοί αριθμοί στα φύλλα του ΕΟΠΥΥ, αλλά επιστήμονες, άνθρωποι και λειτουργοί της Υγείας που απαιτούν σεβασμό.**  
  
Αυτή δεν είναι άλλη μια διαμαρτυρία.  
Είναι η τελευταία μας προειδοποίηση: **είτε θα αλλάξει το σύστημα, είτε θα το εγκαταλείψουμε όλοι μαζί.**  
  
Με συναδελφική εκτίμηση,

ΤΟ ΔΣ ΤΗΣ ΠΟΕΡΓΙ